নাম প্রকাশে অনিচ্ছুক অনেক অভিভাবক অভিযোগ করে বলেন, পড়ালেখা শেখার ক্ষেত্রে শিশুদের প্রথম হাতেখড়ি হয় সরকারি প্রাথমিক বিদ্যালয়গুলোয়। সরকারি এ বিদ্যালয়গুলো পড়ালেখা প্রদানের সুনাম অনেক আগেই হারিয়ে ফেলেছে। যার কারণে গ্রামপর্যায়ের অনেক অভিভাবক বর্তমানে তাদের সন্তানদের প্রাইভেট (কেজি) বিদ্যালয়গুলোয় ভর্তি করে দিচ্ছে। তার ওপর অধিকাংশ বিদ্যালয়গুলোয় দীর্ঘদিন ধরে প্রধান শিক্ষক নেই। প্রধান শিক্ষক হচ্ছে একটি বিদ্যালয়ের অভিভাবক আর এ অভিভাবক না থাকায় ওইসব স্কুলের প্রশাসনিক কার্যক্রম ভেঙে পড়েছে। সহকারী শিক্ষকরাও সঠিকভাবে পাঠদান করায় না। অভিভাবক ছাড়া এসব বিদ্যালয়ের সহকারী শিক্ষকরা নামকা ওয়াস্তে আসে আর যায়। কারণ দেখার কেউ নেই। ফলে বিদ্যালয়গুলোয় চরমভাবে ব্যাহত হচ্ছে পাঠদান কার্যক্রম। অভিভাবকরা এসব বিদ্যালয়ে দ্রুত সময়ের মধ্যে প্রধান শিক্ষক নিয়োগ দেওয়া দাবি জানিয়েছে।